# Til læraren – Gi meg litt sjelefred

Teikneserien «Gi meg litt sjelefred» er henta frå *Overtrykk 2024*, ei samling av nye norske teikneseriar. Her får elevane lese teikneserien i heilskap, ikkje berre eit utdrag. I undervisingsopplegget retter me fokus mot teikneserien som samansett tekst, og utforskar korleis ulike tekstelement er med på å formidle teksten som heilskap. [Les meir om dette her](https://nynorsksenteret.no/teikneseriar/samansett.html). I arbeidet kan du nytte [Øystein Runde si korte innføring i teikneserieskaping](https://nynorsksenteret.no/teikneseriar/tommelfingerreglar.html) og [synsvinklar](https://nynorsksenteret.no/teikneseriar/rundetips.html) dersom de vil eksemplifisere ulike perspektiv, fontar og teiknestilar.

I førlesingsfasen kan det vere greitt å skape forståing for at *Gi meg sjelefred* tilhøyrer ein annan sjanger enn til dømes Donald og Pondus. Sjølv om elevane har lese teikneseriar tidlegare, kan denne teikneserien bryte med elevane sine forventingar til teikneserieformatet. Om du vil vise døme på ulike teikneseriar kan du gå til [teikneseriesida til Nynorsksenteret](https://nynorsksenteret.no/teikneseriar/seriar.html).

Elevane skal granske teikneserien med eit litt meir analytisk blikk enn dei vanlegvis gjer. I førlesingsfasen er det viktig å poengtere at ei forteljing med lite verbaltekst ikkje er synonymt med lite informasjon. Sjølve teikneserien handlar mellom anna om det som er vanskeleg å seie med ord, og som kanskje best kjem til uttrykk gjennom blikk og kroppsspråk. Her kan elevane erfare korleis teikneserieformatet formidlar den nonverbale kommunikasjonen, og at den er vel så viktig som replikkane.

I ei av aktivitetane skal elevane setje musikk til teikneserien. Her kan elevane få erfare korleis nye modalitetar kan forsterke og utdjupe opplevinga.

Ulike klasserom treng ulike inngangar til å snakke om seksuell legning og kjensler. For nokre elevar kan eit fantasiunivers gi ein produktiv distanse som gjer at elevane står på «nøytral grunn» i samtalar om eit tema som kan vere krevjande å snakke om for enkelte sjuandeklassingar.